มาแล้ว! GDP ไทยไตรมาส 2/58 โต 2.8%
สภาพัฒน์ เผย GDP ไตรมาส 2/58 โต 2.8% 
17 ส.ค. 2558

สำนักงานคณะกรรมการพัฒนาการเศรษฐกิจและสังคมแห่งชาติ (สศช.) หรือสภาพัฒน์ แถลงภาวะเศรษฐกิจไทยไตรมาส 2/58 ขยายตัว 2.8% โดยเศรษฐกิจไทยขยายตัวต่อเนื่อง การลงทุนภาครัฐและการส่งออกด้านบริการขยายตัวสูงตามการเบิกจ่ายของภาครัฐ และความเชื่อมั่นของนักท่องเที่ยว ในด้านการผลิต สาขาโรงแรม ภัตตาคาร ก่อสร้าง ขยายตัวต่อเนื่อง ขณะที่สาขาเกษตรได้รับผลกระทบจากภัยแล้ง ขณะที่ครึ่งแรกของปีนี้ขยายตัวในระดับ 2.9%
ทั้งนี้ สภาพัฒน์ ระบุว่า ผลผลิตภัณฑ์มวลรวมในประเทศ (GDP) ไตรมาส 2/58 เติบโตชะลอลงมาที่ 2.8% เทียบกับ 3% ในไตรมาส 1/58  เนื่องจากเศรษฐกิจภาคนอกเกษตรชะลอลง 3.5% ส่วนภาคเกษตรหดตัว 5.9% ขณะที่ GDP ปรับฤดูกาลทรงตัวที่ 0.4% เทียบกับที่ขยายตัว 0.3% ในไตรมาสที่แล้ว
ด้านการใช้จ่ายในประเทศ การอุปโภคบริโภคของภาคเอกชน ขยายตัว 1.5% ชะลอจากที่ขยายตัว 2.4% ในไตรมาสที่แล้ว จากอำนาจซื้อและความเชื่อมั่นของผู้บริโภคที่ยังอยู่ในระดับต่ำ โดยการใช้จ่ายในกลุ่มสินค้าคงทน และค่าใช้จ่ายในการซื้อบริการหดตัว ส่วนการบริโภคสินค้ากึ่งคงทนและไม่คงทนยังคงเพิ่มขึ้น ส่วนการอุปโภคขั้นสุดท้ายของภาครัฐ เพิ่มขึ้น 4.6% ตามการค่าใช้จ่ายหมวดค่าตอบแทนแรงงานที่เพิ่มขึ้น ขณะที่ค่าใช้จ่ายในการซื้อสินค้าและบริการสุทธิชะลอลง
สำหรับการลงทุนรวม ชะลอลง 2.5% เทียบกับที่ขยายตัว 10.7% ในไตรมาสที่แล้ว โดยการลงทุนภาครัฐชะลอลง 24.7% ในขณะที่การลงทุนภาคเอกชน หดตัว 3.4% ส่วนภาคต่างประเทศ ดุลการค้าและดุลบริการ ณ ราคาประจำปี เกินดุล 291.1 พันล้านบาท โดยดุลการค้าเกินดุล 261.9 พันล้านบาท และดุลบริการเกินดุล 29.2 พันล้านบาท